Martin Daňo

Transparentný štát

Vo februári 2007 vzbudil diskusie ohľadne zmeny tzv. infozákona, čo bolo neskôr dôvodom sporov o pozmeňujúcom návrhu k zneniu infozákona poslankyne za SMER-SD Edity Angyalovej Martin Daňo v krátkom čase adresoval štátnym inštitúciám tisíce žiadostí o informácie týkajúce sa hospodárenia štátu. Daňové riaditeľstvo potom vyhlásilo, že jeho správa je paralyzovaná. Niektorí experti vyhodnotili situáciu ako papierovú formu tzv. DDoS útoku. Úrad mal totiž na vybavenie žiadostí len 8 dní a ak požadované informácie neposkytol v zákonnej lehote, dochádzalo k porušeniu ustanovení zákona a situácii, že úrady museli platiť pokuty inej štátnej inštitúcii za porušenie práva na prístup k informáciám.
Martin Daňo ďalej zistil, že zamestnanci daňového úradu v pracovnom čase riešia súkromné záležitosti. Na základe tohto odhalenia bola vykonaná hromadná previerka všetkých internetových spojení z Daňového riaditeľstva, niektorí zamestnanci boli potrestaní a prepustení, súčasne boli blokované prístupy na internet.
Založil občianske združenie Daňová reforma a spoločenský rozvoj, od roku 2015 premenované na Globálnu investigatívnu spravodajskú sieť (GINN).

Webová stránka smer.sk

V decembri 2010 Daňo spustil prevádzku internetového portálu smer.sk, cieľom ktorého je podľa neho sprehľadniť štátnu a verejnú správu zverejnením mien a hodnotení práce štátnych a verejných funkcionárov a politických nominantov.
Pre doménu smer.sk vedie Martin Daňo niekoľko sporov s politickou stranou SMER-SD. Úrad priemyselného vlastníctva rozhodol v roku 2012, že označenie smer.sk nezapíše do zoznamu ochranných známok.

Zverejnenie spisov Gorila

V roku 2012 nariadil Úrad na ochranu osobných údajov Martinovi Daňovi vymazať určité zložky zo spisu Gorila, ktoré zverejnil na vlastnej webovej stránke www.smer.sk.

Megalodon

V januári 2013 poukázal Martin Daňo na novú kauzu Megalodon, ktorá sa týka netransparentného verejného obstarávania software a IT. Na základe podkladov, ktoré boli odovzdané Generálnej prokuratúre prostredníctvom Televízie JOJ, sa zistilo, že štát vynakladá milióny eur na obnovu rôznych druhov licencií a aplikačných podpôr bez toho, aby vyhlásil transparentnú súťaž.
Podľa televízie Markíza Martin Daňo prispel k zlepšeniu prístupu úradov k verejnosti, práce štátnych zamestnancov, ako aj k potláčaniu korupcie.

Zrušenie tendra na informačný systém ministerstva dopravy

Martin Daňo podal prostredníctvom spoločnosti GEOX s.r.o. námietky voči úmyslu ministerstva dopravy obstarať dopravný informačný systém za 29 miliónov eur. Úrad pre verejné obstarávanie na základe týchto námietok dňa 5. júna 2013 súťaž zrušil.

Trestné stíhanie za ohováranie

Martin Daňo bol na jeseň 2013 obvinený a v lete 2015 obžalovaný za prečin ohovárania ministra dopravy Jána Počiatka, pretože rozoslal email jeho kolegom a predsedovi vlády, ktorým ho verejne vyzval podstúpiť test na užívanie návykových a psychotropných látok. Na hlavnom pojednávaní Martina Daňa 18. augusta 2015 zastupoval Daniel Lipšic. Poškodený Ján Počiatek takéto testy absolvoval v Rakúsku s údajne negatívnym výsledkom a počas pojednávania obvineného Martina Daňa nazval „neúspešným a skrachovalým podnikateľom a ešte neúspešnejším politikom, neuznaným novinárom, ktorý si ma vybral ako obeť s cieľom sa zviditeľniť“.

Vyhrážanie sa zabitím a odobranie novinárskej akreditácie na vstup do Národnej rady

V marci 2018 mu bola odobratá novinárska akreditácia v Národnej rade SR. Tomuto kroku predchádzalo natočenie videa s Rudolfom Vaským, kde vysvetľovali, že poslankyňa strany SaS Lucia Ďuriš Nicholsonová by mala byť zabitá. V parlamente zároveň Daňo obvinil predsedu OĽaNO Igora Matoviča, že je vrahom novinára Jána Kuciaka. Daňo sa nevyhol incidentom ani s inými novinármi v parlamente, podnet šéfovi Kancelárie NR SR Danielovi Guspanovi adresovalo asi 50 z nich. Následne Daňovi odobrali akreditáciu, čím prišiel o možnosť vstupu do parlamentu. Akreditácia a vstup do parlamentu mu boli obnovené v novembri 2018.
Podľa prieskumu Hospodárskych novín patrí Martin Daňo medzi troch najznámejších investigatívnych novinárov na Slovensku. Ďalší je zosnulý Ján Kuciak a Marek Vagovič.

Viacnásobná voľba v prezidentských voľbách 2014

Martin Daňo počas konania prezidentských volieb v roku 2014 na svojom videu dokázal, že každý oprávnený volič môže hlasovať až trikrát (prvýkrát v mieste svojho trvalého bydliska na občiansky preukaz, druhý a tretí raz na dva rôzne cestové pasy).

Kandidát na europoslanca 2014

Martin Daňo bol nezávislým kandidátátom strany Právo a spravodlivosť a vo voľbách do europarlamentu v roku 2014 kandidoval na 20. mieste, mandát však pre nedostatočný počet hlasov nezískal.

Kandidát na primátora Humenného

Dňa 21. septembra 2014 podal Martin Daňo v hraničnom termíne pred polnocou svoju prihlášku do komunálnych volieb na post primátora Humenného. Kandidatúru v októbri zrušil Okresný súd Humenné pre pochybnosti o podpise kandidáta na listine, ktorou súhlasí s kandidatúrou.
V decembri rozhodol Ústavný súd o prijatí sťažnosti a vo februári 2015 rozhodol, že bolo porušené právo občana na prístup k voleným funkciám, a zrušil rozhodnutie nižšieho súdu s tým, že voľby sa neopakovali a Martinovi Daňovi bolo priznané finančné zadosťučinenie vo výške 1000 eur.

Kandidát na Prezidenta SR v roku 2019

Martin Daňo ohlásil vo februári 2018 svoju kandidatúru do volieb prezidenta SR v roku 2019.
Návrh na kandidatúru na prezidenta SR doložený 16 podpismi poslancov doručil do parlamentu 23. januára 2019. Predseda NR SR Andrej Danko kandidatúru Daňa oficiálne akceptoval 24. januára. Daňa podpisom podporili poslanci Boris Kollár, Peter Pčolinský, Petra Krištúfková, Zuzana Šebová, Ľudovít Goga, Peter Štarchoň (všetci SME RODINA), Dušan Čaplovič, Ján Podmanický, Maroš Kondrót (všetci SMER-SD), Peter Pamula (SNS), Eduard Adamčík (MOST-HÍD), Peter Marček, Alena Bašistová, Martina Šimkovičová, Rastislav Holúbek a Juraj Kolesár (všetci nezaradení).
Redaktorka TV JOJ Jana Krescanko Dibáková podala na Martina Daňa trestné oznámenie pre vyhrážky na pôde NR SR. K incidentu došlo po tom, ako sa jedného z Daňom oslovených poslancov, Petra Štarchoňa zo SME RODINA, spýtala, či svoju podporu neprehodnotí, keďže Daňo šíri konšpiračné teórie a agresivitu.